M/S Brandbu (1907) tilbake på Randsfjorden!

Røykenvika, Gran kommune 9. november 2019. Nesten på dagen seks år etter at Roar Sundt og fartøyverngjengen på Minnesund satte Brandbu på land - med bistand fra Bredalsholmen Dokk- og Fartøyvernsenter og støtte fra Riksantikvaren. Randsfjordmuseet overtok ca et år senere eierskap og ansvar for istandsettelse og fikk en god samarbeidspart i Venneforeningen for M/S Brandbu. I fire år har et omfattende arbeid pågått med stor intensitet takket være støtte fra Riksantikvaren, lokalt næringsliv og stiftelser- samt et tålmodig engasjert lokalmiljø i og rundt Røykenvika. Prosjektet har skapt begeistring og ny oppmerksomhet rundt fartøyvern, et tidligere noe ukjent fenomen på Hadeland- og Landbygdene. Så er da også M/S Brandbu en sjelden representant for den en gang store skipstrafikken på innsjøen, og for mange i dag et uvant og litt eksotisk syn. I fire år har hun stått på land i en spesiallaget arbeidshall fra OB.Wiik. Høsten 2019 ble hallen fjernet slik at motoren, en Avanse semidiesel fra 1920, kunne heises om bord og de siste stålarbeidene ferdigstilles. Bredalsholmen Dokk og Fartøyvernsenter har stått for mesteparten av arbeidet på hovedkonstruksjon. Viktigheten av den kompetansen de tilbyr og det gode samarbeidet vi har hatt kan ikke understrekes nok. Istandsettelsen av motoren er det «vår egen» Lennart Bildengjerdingen som har stått for. Motoren er antatt den eldste semidiesel som fortsatt er hovedfremdriftsmiddel. Denne og mye annet kan man lese mer om på facebooksiden M/S Brandbus venner hvor museet og vennene poster fra arbeid undervegs.

Sjøsettingen markerte en stor milepæl i prosjektet som planlegges ferdigstilt i løpet av 2020. Det var en stund usikkerhet om vi skulle rekke å få henne på vannet før for mye regn eller snø kunne skape vanskelige bakkeforhold for mobilkranen vi måtte bruke. I takt med at skipstrafikk på Randsfjorden er redusert er nemlig også slippen blitt mangelvare. Og Brandbu var plassert i ei stålkrybbe et godt stykke inn på land, noe som ville kreve to separate løft. Da først datoen ble satt gikk det raskt. En rekke frivillige utover medlemmene i venneforeningen M/S Brandbus venner bistod i sjøsettingen. Brandbu Røde Kors, Gran og Lunner Brann- og Redning, Drøbak marineservice, privatpersoner og næringsliv stilte med båter for slep, mat, utstyr og mannskap. Kun Nordic Crane ble hyret, men også de til svært god pris. Ekstra hyggelig var det at en stor gjeng fra Mjøssamlingene på Minnesund kom for å bidra, der mange hadde deltatt også den gangen for seks år siden. At representanter fra Norsk forening for fartøyvern dukket opp gav arrangementet og de frivillige et hyggelig nikk som ble satt stor pris på. Styreleder i Randsfjordmuseet roste i sin tale før det siste løftet ut på fjorden alle de involverte og spesielt de økonomiske bidragsyterne, med Riksantikvaren i spissen. Selve sjøsettingen og slepet frem til det nyetablerte havneanlegget i nærheten trakk en stor mengde skuelystne og forløp uten problemer av noe slag. I dag ligger M/S Brandbu trygt og venter på våren mens museet og venneforeningen jobber videre med de siste elementene før vi kan feire den neste milepælen og åpne en helt ny formidlingsarena midt i indrefileten på vakre Hadeland.

Det arbeides også for tiden med nye hjemmesider hvor M/S Brandbu og arbeidet som er blitt gjort vil få god plass. Enn så lenge kan interesserte ta kontakt med Randsfjordmuseet for å få tilsendt informasjon eller bare en prat.

Grethe Johnsrud  
Randsfjordmuseet